Angry Birds: Kurjad linnud. Film

**"Angry Birds"** (eesti keeles "Kurjad linnud") on 2016. aastal valminud Soome-Ameerika päritolu animeeritud 3D-komöödiafilm.

Film põhineb Rovio Entertainmenti samanimelisel mängul. Filmi lavastasid Clay Kaytis ja Fergal Reilly. Stsenaariumi kirjutas Jon Vitti ning loo autorid on Mikael Hed, Mikko Pöllä ja John Cohen.

Film räägib ühest valesti mõistetud kurjast linnust, kes näitab, et viha ei maksa häbeneda, vaid seda tuleb lihtsalt õigel hetkel headel eesmärkidel ära kasutada.

## Sisukokkuvõte
Filmi sündmustik leiab aset saarel, mida asustavad ainult rõõmsad lennuvõimetud linnud – või peaaegu ainult. Nimelt on sealses paradiisis tujukas Red, kiire Tarmo ja plahvatav Pomm olnud alati autsaiderid. Filmi peategelane Red on kogu aeg vihane, tal ei ole sõpru ja ta ei meeldi mitte kellelegi. Tegelikult ei meeldi talle ka mitte miski. Red ei ela koos teiste lindudega saare keskel asuvas külas, vaid rannal. Ta igatseb endale sõpru, seltskonda ja ühtekuuluvustunnet, aga ta ei oska ega taha olla teistmoodi ainult selleks, et sisse sobituda. Pärast ühte järjekordset vihapurset saadetakse ta viharavile, kus on ka Tarmo ja Pomm.

Ühel päeval maabub rannale üks salapärane laev, mis on täis rohelisi sigu, kes väidavad, et on maadeavastajad ja on tulnud rahus. Nad tutvustavad lindudele uusi leiutisi ja trikke. Samal ajal ilmub aina rohkem sigu juurde ja Red muutub üha kahtlustavamaks nende heade kavatsuste suhtes, kui sead tasapisi saart vallutavad. Ta otsustab minna otsima Vägevat Kotkast, kes legendi järgi suudab ainukesena saart kaitsta ning on ka ainus lind, kes suudab lennata, kuid Kotkast pole nähtud juba aastaid. Redi saadavad sellel matkal tema lahutamatud sõbrad Tarmo ja Pomm. Kolm rändurit leiavad kotka, kuid peavad pettuma. Vägevast Kotkast pole enam peaaegu midagi alles. Ta on ülekaaluline, enesekeskne ja pensionieas. Red, Tarmo ja Pomm vaatavad läbi Vägeva Kotka binokli ja näevad, et samal ajal kui linnud pidu peavad, peidavad sead saarele lõhkeaineid. Kolmik mõistab, et pidu oli maskeering, et sead saaks samal ajal mune varastada. Nad üritavad veenda ka Kotkast neid aitama, kuid Kotkas keeldub. Red, Pomm ja Tarmo suunduvad teisi linde hoiatama ja sigasid peatama, kuid see ei õnnestu ja sead põgenevad koos munadega ning nende lõhkeained hävitavad küla. Kuid enne, kui linnud ise aru saavad, mis juhtus, innustab Red neid oma viha vabastama ja oma mune tagasi võtma.

Linnud ehitavad paadi, et sõita sigade saarele. Seal nad leiavad, et sead elavad müüriga ümbritsetud linnas. Arvates, et munad on viidud linna keskel asuvasse lossi, otsustavad linnud kasutada sigade kingitud ragulkat nende endi ründamiseks. Jõudes lossi avastavad Red, Pomm ja Tarmo munad suure katla kohalt võrgus rippumas. Sead ootavad innukalt katla kõrval, et munad ära süüa.

Vägev Kotkas saabub mune päästma, olles eelnevaid sündmusi läbi oma binokli jälginud. Samal ajal kui kotkas aitab mune vedada, kukub põgenemise käigus üks muna maha ja veereb lossi tagasi. Red võitleb sigade kuningaga, et muna tagasi saada. Samal ajal toimub ka lossist väljas lahing sigade ja lindude vahel. Red ja sigade kuningas on jõudnud lõhkeainete lattu, Redil õnnestub need süüdata ja jõuab ise koos munaga õigel ajal katla alla peitu minna. Terve linn hävib plahvatuse käigus.

Red pääseb paja alt välja ning temaga koos on kolm väikest sinist lindu. Iga muna leiab enda pere ja kõik on õnnelikud ning suunduvad oma koju, lindude saarele, tagasi.

Red kuulutati kangelaseks ning talle kirjutati selle auks laul. Samuti toodi ta maja külasse tagasi.

Filmi lõputiitrite ajal on näha, et osa sigu jäi plahvatuses siiski ellu ning neil on tekkimas uus plaan, kuidas munad tagasi varastada.

## Osatäitjad
* Jason Sudeikis – Red
** Aidan McGraw ja Kallan Holley – noor Red
* Josh Gad – Tarmo (Chuck)
* Danny McBride – Pomm
* Maya Rudolph – Matilda
* Bill Hader – Leonard
* Peter Dinklage – Vägev Kotkas
* Kate McKinnon – Stella, Eva
* Sean Penn – Terence
* Tony Hale – Ross, Mime, Cyrus
* Keegan-Michael Key – Judge Peckinpah
* Blake Shelton – Earl
* Anthony Padilla – Hal
* Ian Hecox – Bubbles
* Charli XCX – Willow
* Tituss Burgess – Photog
* Billy Eichner – Chef Pig, Phillip
* Hannibal Buress – Edward
* Ike Barinholtz – Tiny
* Max Charles – Bobby
* Jillian Bell – Helene, jooga instruktor
* Cristela Alonzo – Shirley
* Danielle Brooks – Monica, Olive
* Romeo Santos – Early Bird
* Geoffrey Arend – Päevahoiu õpetaja
* Ava Acres – Timothy
* Alex Borstein – Sophie Bird, Peggy Bird
* Josh Robert Thompson – Brad Bird, saksofonilind Dane
* Fred Tatasciore – Monty Pig
* John Cohen – Johnny Bird
* Clay Kaytis – kelnerlind Clayton
* Fergal Reilly – töödejuhataja siga
* Chris Miller – ehitussiga
* Mike Mitchell – ajalehe siga
* Catherine Winder – Billy the Sign

### Dublaaž eesti keelde
* Märt Avandi – Red
* Ott Sepp – Tarmo (Chuck)
* Marko Matvere – Pomm
* Henry Kõrvits – Vägev Kotkas
* Peeter Oja – Kohtunik Nokats
* Indrek Ojari – Leonard
* Haide Männamäe – Matilda
* Saara Kadak – Stella
* Hannes Võrno – Cyrus
* Priit Pius – Hal
* Märt Pius – Bubbles
Kaasa tegid veel näitlejad Helene Vannari, Tõnis Niinemets, Piret Viisimaa, Priit Öövel, Taavi Lepik, Mihkel Tikerpalu, Meeli Seerma, Anni Tross, Mete-Mari Aule, Karin Lõhmus, Laura-Lee Pint, Margus Tammela, Gert Hatsukov, Piret Jalakas, Jette Aus, Erkki Aule, Uku Toomet, Rando Arand.

## Tootmine
Rovio Entertainment plaanib teha filmile järge.

## Muusika
"Angry Birds Movie: Original Motion Picture Soundtrack" on filmi "Angry Birds" muusika album. Album ilmus 6. mail 2016.

## Avaldamine
Film esilinastus kõigepealt 1. mail 2016 Saksamaal, seejärel 5. mail Prantsusmaal ja 7. mail Sloveenias. Eestis linastus film 13. mail. Viimasena esilinastus see Jaapanis 1. oktoobril.

Angry Birds filmi DVD ja Blu-ray ilmusid 16. augustil 2016.

## Kriitika
Suurim tugevus Angry Birdsi filmis on filmitegijate oskus kasutada maksimaalset ära 3D-efekte.

"Kahju, et filmi sisu on nii tavaline – ebatõenäoline kangelane päästab jälle maailma. Õnneks päästab kuivuse käes kannatava narratiivi suures osas hea tabav huumor, naljakad tegelased ja humoorikad situatsioonid. Oma panuse annavad ka kavalad ja isegi ootamatud peidetud austusavaldused teistele filmidele (lastefilmis on vihje Kubricku õudusfilmile "Hiilgus"). Eesti parimate dublaažinäitlejate töö on väga loomulik ning eestlaste huumor ei tee ka paha – ühel hetkel laulavad tegelased näiteks Ott Leplandi hitti "Kuula"," kirjutab Kinoveeb.

## Vaata ka
* "Angry Birds"

= Viited =